Meteorologii au emis o avertizare Cod Galben de ploi şi grindină ce se vor produce, miercuri, în 18 judeţe din jumătatea de vest a ţării: Sălaj, Cluj, Bihor (centru, sud şi est), Alba, Hunedoara, Sibiu, Arad (centru şi est), Caraş-Severin (jumătatea de est), Timiş (în est), Gorj, Mehedinţi, Vâlcea, Argeş, Olt, Dolj, Braşov (partea de sud), Dâmboviţa (în nord), Prahova (nord)
Astfel, până la ora 23:00 vor fi perioade cu averse torenţiale, frecvente descărcări electrice, grindină, intensificări ale vântului şi vijelii în Oltenia, nord-vestul Munteniei, vestul şi sud-vestul Transilvaniei, precum şi în Carpaţii Occidentali şi Meridionali.
În intervale scurte de timp sau prin acumulare, cantităţile de apă vor fi de 20 – 25 l/mp şi, izolat, de peste 40 l/mp, potrivit ANM.
Ploi torențiale se vor semnala, pe arii restrânse, şi în restul ţării, notează specialiştii ANM.
În Capitală, vor fi înnorări mai ales după-amiaza şi seara, când vor fi averse posibil însoţite de descărcări electrice şi intensificări de scurtă durată ale vântului.
Temperatura maximă va scădea la 21 – 23 de grade, iar joi va coborî la 18 grade Celsius.